ET Euroopa Liidu Teataja C 179/3

KOMISJONI OTSUS,

1. juuni 2015,

millega luuakse toiduainete tarneahela toimimise parandamist käsitlev kõrgetasemeline foorum

(2015/C 179/03)

EUROOPA KOMISJON,

võttes arvesse Euroopa Liidu toimimise lepingut

ning arvestades järgmist:

(1) Lepingu artikli 173 lõike 1 kohaselt tagavad liit ja liikmesriigid liidu tööstuse konkurentsivõimelisuseks vajalikud tingimused, ergutades sellise keskkonna tekkimist, mis soodustaks ettevõtjatevahelist koostööd. Artikli 173 lõikes 2 on sätestatud, et koostöös komisjoniga konsulteerivad liikmesriigid omavahel ja kooskõlastavad vajaduse korral oma tegevust tööstuse valdkonnas. Komisjon võib teha kasulikke algatusi sellise kooskõlastamise edendamiseks.

(2) Komisjon moodustas 2010. aastal toiduainete tarneahela toimimise parandamist käsitleva kõrgetasemelise foorumi (edaspidi „foorum”) – eksperdirühma, mille eesmärk on abistada komisjoni põllumajandus- ja toiduainesektori tugeva tööstuspoliitika väljatöötamisel, järgides põllumajandus- ja toiduainetööstuse konkurentsivõimega tegeleva kõrgetasemelise töörühma soovitusi ning rakendades 2009. aasta teatises „Toiduainete tarneahela parem toimimine Euroopas” nimetatud algatusi.

(3) Kuni 2014. aastani aitas toiduainete tarneahela toimimise parandamist käsitlev kõrgetasemeline foorum kaasa oluliste, kogu toiduainete tarneahela konkurentsivõimet määravate tegurite ulatuslikule analüüsimisele, kasutades sealjuures terviklikku lähenemisviisi. Foorum tunnistas vajadust kõigi liidu toiduainete tarneahelat mõjutavate poliitikavaldkondade, eelkõige põllumajandus-, toiduohutus-, toitumis- ja tervise-, keskkonna-, kaubandus-, finantsturu-, teadus- ja innovatsiooni- ning tööstuspoliitika ühtsuse järele üldisemalt.

(4) Foorumi 47 liiget palusid oma 15. oktoobri 2014. aasta lõpparuandes ühehäälselt, et komisjon annaks foorumile uued volitused jätkata konstruktiivset dialoogi Euroopa era- ja avalik-õiguslike sidusrühmadega peamiste poliitiliste küsimuste, samuti kogu toiduainete tarneahela konkurentsivõimet mõjutavate uute probleemide üle.

(5) Lõpparuandes soovitati erinevaid teemasid järgmise foorumi tulevasteks aruteludeks ja algatusteks, nagu konkurentsivõime ning väikesed ja keskmise suurusega ettevõtted, ettevõtjatevahelised kaubandustavad, siseturg, turulepääs, jätkusuutlikkus, sotsiaalne mõõde, innovatsioon, hinnad. Foorumi tegevuse keskmes võivad tulevikus olla ka muud toiduainete tarneahela konkurentsivõimega seotud teemad.

(6) Seepärast peaks foorum oma tööd jätkama.

(7) Foorumi liikmesus peaks olema avatud kõikide liikmesriikide ametiasutustele, et lihtsustada heade tavade vahetust, asjaomastele tööstuse ja kodanikuühiskonna sidusrühmadele ning eelkõige tarbijate, ametiühingute ja valitsusväliste organisatsioonide esindajatele. Eraorganisatsioonide esindatus tuleks määratleda kandideerimiskutsete põhjal, et tagada sidusrühmade tasakaalustatud esindatus.

(8) Ilma et see piiraks komisjoni otsuse 2001/844/EÜ, ESTÜ, Euratom (1) lisa kohaseid komisjoni turvasätteid, tuleks sätestada foorumi liikmete suhtes kohaldatavad teabe avalikustamise eeskirjad.

(9) Isikuandmeid tuleks töödelda kooskõlas Euroopa Parlamendi ja nõukogu määrusega (EÜ) nr 45/2001 (2).

(10) Asjakohane on kindlaks määrata käesoleva otsuse kohaldamisaeg. Komisjon kaalub sobival ajal, kas seda ajavahemikku oleks soovitav pikendada,

ON TEINUD JÄRGMISE OTSUSE:

Artikkel 1

Reguleerimisese

Käesolevaga moodustatakse alates käesoleva otsuse vastuvõtmise kuupäevast toiduainete tarneahela toimimise parandamist käsitlev kõrgetasemeline foorum (edaspidi „foorum”).

Artikkel 2

Ülesanded

Foorum abistab komisjoni põllumajandus- ja toiduainesektori tööstuspoliitika ning asjaomaste poliitiliste meetmete väljatöötamisel, mis aitavad kaasa toiduainete tarneahela paremale toimimisele. Selleks peab ta, tuginedes foorumi 15. oktoobril 2014. aastal vastu võetud lõpparuandes esitatud soovitustele, keskendama arutelud sellistele olulistele teemadele, nagu:

— toiduainete tarneahela konkurentsivõime ja VKEd,

— ettevõtjatevahelised kaubandustavad,

— siseturg,

— turulepääs ja kaubandus,

— jätkusuutlikkus,

— sotsiaalne mõõde,

— innovatsioon,

— hinnad,

— toiduainete tarneahela konkurentsivõimet mõjutavad tulevased probleemid.

Artikkel 3

Konsulteerimine

Komisjon võib foorumiga konsulteerida kõikides muudes küsimustes, mis on seotud toiduainete tarneahela toimimisega siseturul, et koostada uusi soovitusi.

Artikkel 4

Koosseis ja liikmete nimetamine

1. Foorumisse kuulub kuni 50 liiget.

2. Foorumi liikmeteks on:

a) liikmesriikide toiduainetööstuse eest ministeeriumi tasandil vastutavad ametiasutused,

b) toiduainetööstuse, toiduainetega kauplemise ja toiduainete müügiga tihedasti seotud liidu organisatsioonid,

c) liidu põllumajandussektorit, toiduainetööstust, toiduainetega kauplejaid ja toiduainete müüjaid esindavaid ELi katusühingud ja liidud,

d) valitsusväliseid organisatsioonid, kellel on põhjalikud teadmised toiduainete tarneahelast.

3. Liikmesriikide ametiasutused nimetavad oma esindaja ettevalmistavasse töörühma, millele on osutatud artikli 5 lõikes 2.

Muud liikmed nimetab siseturu, tööstuse, ettevõtluse ja VKEde peadirektoraadi peadirektor organisatsioonide hulgast, kellel on kogemused ja pädevus artiklis 2 ja artiklis 3 osutatud valdkondades ning kes on vastanud kandideerimiskutsele. Kõnealused organisatsioonid nimetavad oma esindaja foorumisse ja ettevalmistavasse töörühma, millele on osutatud artikli 5 lõikes 2.

Komisjon võib keelduda organisatsiooni nimetatud esindajast, kui rühma töökorra alusel leitakse põhjendatult, et nimetatud isik ei ole sobiv. Sellistel juhtudel palutakse asjaomasel organisatsioonil nimetada teine esindaja.

4. Liikmed määratakse kogu käesoleva otsuse kehtivusajaks. Nad jäävad ametisse kuni nende lõike 5 kohase asendamiseni või kuni nende ametiaeg lõpeb.

5. Liikmeid võib kuni nende ametiaja lõpuni asendada järgmistel juhtudel:

a) kui liige astub tagasi,

b) kui liige ei saa enam foorumi aruteludes tõhusalt osaleda,

c) kui liige ei täida lepingu artikli 339 nõudeid.

6. Liikmete nimed avaldatakse siseturu, tööstuse, ettevõtluse ja VKEde peadirektoraadi veebisaidil ning komisjoni eksperdirühmade ja muude samalaadsete üksuste registris (edaspidi „register”).

Liikmete nimede kogumisel, töötlemisel ja avaldamisel lähtutakse määrusest (EÜ) nr 45/2001.

Artikkel 5

Töökord

1. Foorumi eesistujaks on komisjoni esindaja. Foorum koostab komisjoni jaoks oma tegevuse lõpparuande.

2. Ettevalmistav töörühm (edaspidi „šerpade töörühm”) valmistab ette arutelud, alusdokumendid ja arvamused foorumi lõpparuande koostamiseks. Šerpade töörühm koosneb kõigi foorumi liikmete kõrgetest esindajatest. Selle eesistujaks on komisjoni esindaja.

3. Foorum võib kokkuleppel komisjoni talitustega moodustada alamrühmi konkreetsete probleemide uurimiseks foorumi või šerpade töörühma määratletud volituste alusel. Alamrühmad saadetakse laiali kohe, kui nende ülesanded on täidetud.

4. Komisjoni esindaja võib kutsuda foorumi, šerpade töörühma või alamrühmade töös vajaduse korral osalema väliseksperte, kes on konkreetses päevakorraküsimuses pädevad. Lisaks võib komisjoni esindaja anda vaatleja staatuse üksikisikutele, eksperdirühmade horisontaalsete eeskirjade eeskirja 8 lõikes 3 määratletud organisatsioonidele ja kandidaatriikidele.

5. Foorumi, šerpade töörühma ja alamrühmade koosolekud toimuvad üldjuhul komisjoni ruumides. Komisjon tagab sekretariaaditeenuste osutamise. Komisjoni muud ametnikud, kes tunnevad menetluse vastu huvi, võivad osaleda foorumi, šerpade töörühma ja alamrühmade koosolekutel.

6. Foorumi liikmed, nende esindajad šerpade töörühmas ja alamrühmades, samuti kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse kohustust ning ka komisjoni otsuse 2001/844/EÜ, ESTÜ, Euratom lisa kohaseid komisjoni turvaeeskirju seoses liidu salastatud teabe kaitsmisega. Kõnealuste nõuete rikkumise korral võib komisjon võtta kõik asjakohased meetmed.

7. Komisjon avaldab kõik asjakohased dokumendid foorumi tegevuse kohta (nt päevakorrad, protokollid ja osalejate esitatud teave) kas registris või selleks ettenähtud veebisaidil, kuhu pääseb registris esitatud lingi kaudu. Dokumenti ei avaldata, kui selle avalikustamine kahjustab Euroopa Parlamendi ja nõukogu määruse (EÜ) nr 1049/2001 (3) artiklis 4 määratletud avalikku või erahuvi.

Vajaduse korral võib komisjon tõlkida kõnealused dokumendid täielikult või osaliselt kõikidesse liidu ametlikesse keeltesse.

Artikkel 6

Koosolekutega seotud kulud

1. Foorumi, šerpade töörühma ja alamrühmade töös osalejatele ei maksta nende osutatud teenuste eest tasu.

2. Komisjon hüvitab komisjonis kehtiva korra kohaselt sõidu- ja elamiskulud, mis osalejatel tuleb kanda foorumi, šerpade töörühma ja alamrühmade tegevuses osalemisel.

3. Nimetatud kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.

Artikkel 7

Kohaldatavus

Käesolev otsus kehtib 31. detsembrini 2019.

Brüssel, 1. juuni 2015 Komisjoni nimel komisjoni liige Elżbieta BIEŃKOWSKA

(1) Komisjoni otsus 2001/844/EÜ, ESTÜ, Euratom, 29. november 2001, millega muudetakse komisjoni kodukorda (EÜT L 317, 3.12.2001, lk 1).

(2) Euroopa Parlamendi ja nõukogu määrus (EÜ) nr 45/2001, 18. detsember 2000, üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).

(3) Euroopa Parlamendi ja nõukogu määrus (EÜ) nr 1049/2001, 30. mai 2001, üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).